མས་ཅད་སེལ་བར་ཐལ་ཞིང༌། རང་ཉིད་ཀྱིས་རང་
མཚན་ཡིན་ན་སེལ་བར་འགལ་ཞེས་སྨྲས་པ་དང་དངོས་སུ་འགལ་ཞིང༌། རང་མཚན་སེལ་བ་ཡིན་
ན་མངོན་སུམ་སེལ་འཇུག་ཏུ་འགྱུར་བར་ཁས་བླངས་པས། རྟོག་པ་དོན་མཐུན་ཉམས་སུ་མྱོང་བའི་
རང་རིག་མངོན་སུམ་སེལ་འཇུག་ཏུ་ཐལ། རྟོག་པ་དོན་མཐུན་སེལ་བ་ཡིན་པའི་ཕྱིར་ཞེས་བརྗོད་ན་
འཁོར་གསུམ་ལ་ལན་མེད་པར་འགྱུར་ནའང་འགལ་བའི་ཁུར་འདི་ལྟ་བུ་འདེགས་པར་བཟོད་པའི་
བློ་གྲོས་ནི་ཡ་མཚན་ནོ། །འཐད་པའི་ཕྱོགས་ནི་འདི་ཡིན་ཏེ། ལྡོག་པ་ངོ་བོ་ཉིད་མེད་ཕྱིར། །ཞེས་
སོགས་ཀྱི་འགྲེལ་པར་སློབ་དཔོན་ཤཱཀྱ་བློས་སེལ་བ་གསུམ་དུ་བཤད་དེ། དེ་ཡང༌། ལས་བྱ་བ་
བྱེད་པ་པོ་གསུམ་ལས། བསལ་བར་བྱ་བའི་གཞིའམ་ལས་ནི་བུམ་པ་རང་མཚན་ལྟ་བུ་སྟེ་དོན་གྱི་
སེལ་བ་དང༌། འདི་བསལ་བའི་རང་བཞིན་བུམ་པ་མ་ཡིན་པ་རྣམ་པར་བཅད་ཙམ་ལྟ་བུ་ནི། མེད་
དགག་གི་གཞན་སེལ་དང་། འདིས་སེལ་བར་བྱེད་པ་རྟོག་པ་ལ་བུམ་པ་མ་ཡིན་པ་ལས་ལོག་པར་
སྣང་བ་ལྟ་བུ་མ་ཡིན་དགག་གི་གཞན་སེལ་དང་གསུམ་མོ༎
དེ་དང་མཐུན་པར། ཚད་མའི་དེ་ཁོ་ན་ཉིད་བསྡུས་པར། འདིར་ནི་སེལ་བ་རྣམ་གཉིས་
ཏེ། །མ་ཡིན་དགག་དང་མེད་པའོ། །མ་ཡིན་དགག་པའང་རྣམ་གཉིས་ཏེ། །བློ་དང་དོན་གྱི་དབྱེ་
བས་སོ། །ཞེས་དང་། སློབ་དཔོན་ཀ་མ་ལ་ཤི་ལས་དེའི་འགྲེལ་པར་རྒྱས་པར་གསུངས་པས། སེལ་
བ་ནི་དོན་གྱི་སེལ་བ། མེད་དགག་གི་སེལ་བ། བློའི་སེལ་བ་གསུམ་ཡིན་ལ། དང་པོ་ནི་རང་མཚན་
རྣམས་ཏེ། རིགས་མི་མཐུན་སེལ་བ་ཙམ་ལ་སེལ་བར་བཏགས་པའོ། །མེད་དགག་གི་སེལ་བ་ནི།
བུམ་པ་མ་ཡིན་པ་རྣམ་པར་བཅད་ཙམ་ལྟ་བུ་དང༌། བློའི་སེལ་བ་ནི། བུམ་འཛིན་རྟོག་པ་ལ་བུམ་
པ་མ་ཡིན་པ་ལས་ལོག་པར་སྣང་བ་ལྟ་བུ་སྟེ། སེལ་བ་དང་དགག་པ་རྣམ་གྲངས་ཡིན་པས། འདི་
གཉིས་ཀའང་སེལ་བ་མཚན་ཉིད་པ་ཡིན་ལ། སེལ་བ་ཞེས་པ་ནི། རིགས་མི་མཐུན་དང་སྒྲོ་འདོགས་
སེལ་བ་སོགས་ལ་བརྗོད་པ་མ་ཡིན་གྱི། བློ་ཡུལ་དུ་འཆར་བ་ན་དགག་བྱ་གཞན་སེལ་བའམ་རྣམ་
པར་བཅད་པའི་སྒོ་ནས་བློ་ཡུལ་དུ་འཆར་དགོས་པའི་ཕྱིར་གཞན་སེལ་བ་ཞེས་བྱའོ༎
1 བསྟན་འགྱུར། དཔེ་བསྡུར་མ། དེབ། ༩༧ ཤོག ༤༨༤ ཕྲེང༌། ༡༨
2 བསྟན་འགྱུར། དཔེ་བསྡུར་མ། དེབ། ༡༠༧ ཤོག ༩༢ ཕྲེང༌། ༢༠

336 མཁས་གྲུབ་རྗེའི་གསུང་འབུམ་ག་པ།
དེས་ན། གཞན་སེལ་བའི་མཚན་ཉིད། དགག་བྱ་དངོས་སུ་བསལ་བའི་སྒོ་ནས་རྟོགས་
པར་བྱ་དགོས་པ། དབྱེ་ན། གཉིས་ལས། མེད་དགག་གི་སེལ་བའི་མཚན་ཉིད། དེ་གང་ཞིག །སྒྲུབ་
ཆོས་མི་འཕེན་པ། མ་ཡིན་དགག་གི་སེལ་བའི་མཚན་ཉིད། དེ་གང་ཞིག །སྒྲུབ་ཆོས་འཕེན་པ།
བློའི་འཇུག་ཚུལ་ནི། དགག་བྱ་བཅད་པ་ལ་མི་ལྟོས་པར་ཡུལ་དེ་རང་དབང་གི་རྣམ་པས་འཛིན་པ་
ནི། སྒྲུབ་འཇུག་ཡིན་ལ། ཡུལ་དེ་དགག་བྱ་བཅད་པའི་རྣམ་པས་འཛིན་པ་ནི་སེལ་འཇུག་གི་དོན་
ཡིན་ཞིང༌། དེ་ལ་སེལ་འཇུག་ཕྱིན་ཅི་ལོག་མ་ལོག་གཉིས་སུ་ཡོད་དོ། །ཆོས་དེ་དངོས་ཡུལ་དུ་
བྱས་པ་ན། ཆོས་དེ་དང་རྫས་ཆ་སོ་སོར་དབྱེར་མེད་པའི་ཆོས་དེའི་རྫས་ཀྱི་ཡོན་ཏན་ཐམས་ཅད་
དངོས་ཡུལ་དུ་བྱེད་པ་ནི། སྣང་འཇུག་གི་དོན་ཡིན་ལ། ཆོས་དེའི་རྫས་སམ། ལྡོག་པའི་དོན་འགའ་
ཞིག་ཡུལ་དུ་བྱས་ཀྱང་། གཞན་ཡུལ་དུ་མི་བྱེད་པ་ནི། ཆ་ཤས་སུ་ཕྱེ་ནས་འཇུག་པའི་དོན་ཡིན་
ནོ། །གཞན་སེལ་བའི་རྣམ་གཞག་འདི་དག་ལ་སློབ་དཔོན་སྔ་མའི་འདོད་པ་རྣམ་པར་བཞག་པའི་སྒོ་
ནས་དགག་སྒྲུབ་མཐའ་དག་སྤྲོ་བ་ནི་མངས་པའི་འཇིགས་པས་འདིར་མ་བྲིས་སོ། །རྟོག་པའི་འཛིན་
སྟངས་དང་སྤྱི་མཚན་གྱི་རྣམ་པར་བཞག་པ་སོགས་གོང་དུ་རྒྱས་པར་བཤད་ཟིན་ཏོ༎
དྲུག་པ་རྫས་དང་ལྡོག་པ་ལ། རྫས་ཆོས་ཞེས་པ་ནི། དོན་རང་མཚན་གྱི་ཆོས་དང༌། ལྡོག་
པའི་ཆོས་ཞེས་པ་ནི། རྟོག་པས་བཏགས་པ་ཙམ་གྱི་ཆོས་རྣམས་ལ་བརྗོད་དེ། དཔེ་རིམ་པ་བཞིན།
བྱས་མི་རྟག་དང༌། བྱས་མི་རྟག་གི་ཐ་དད་ལྟ་བུའོ། །འདིར་རྫས་ཀྱི་ཆོས་ཞེས་པ་ནི། གཞི་མཐུན་
གྱི་བསྡུ་བ་ཡིན་གྱི། དྲུག་པའི་རྣམ་དབྱེ་མ་ཡིན་པས། རྫས་དང་དེའི་ཆོས་ལྡོག་པ་དང་དེའི་ཆོས་
ཞེས་འབྱེད་པ་དོན་མ་ཡིན་ནོ། །མདོར་ན། རྫས་ཆོས་ལྡོག་ཆོས་ཞེས་པ་རྫས་ཡོད་བཏགས་ཡོད་
ཅེས་པ་ཡིན་པ་ལ། འདིར་ནི་དོན་བྱེད་ནུས་པ་དང་མི་ནུས་པའི་ཆོས་ལ་རྫས་ཡོད་བཏགས་ཡོད་དུ་
བྱས་པའི་དབང་དུ་བྱས་ནས་དེ་ལྟར་བཤད་པ་ཡིན་གྱི། རང་རྐྱ་ཐུབ་མི་ཐུབ་ཀྱི་ཆོས་ལ་རྫས་ཡོད་
བཏགས་ཡོད་དུ་བྱས་པའི་དབང་དུ་བྱས་ནས། བོད་ཀྱི་མཁས་པ་སྔ་མ་དག་གིས་མཚོན་བྱ་ཡིན་ན།
བཏགས་ཡོད་ཆོས་གསུམ་ཚང་བ་དང༌། མཚན་ཉིད་ཡིན་ན་རྫས་ཡོད་ཆོས་གསུམ་ཚང་བ་སོགས་
ཀྱི་རྫས་ལྡོག་གི་རྣམ་གཞག་བྱས་པ་ཡིན་ཏེ། ཚུལ་འདི་ནི་གཞུང་ལུགས་ཆེན་པོ་དག་གི་སྲོལ་ཡིན་
ལ། དེང་སང་གི་གཞུང་ལུགས་གང་དང་ཡང་མི་མཐུན་པའི་རྫས་ལྡོག་སྨྲ་བ་མང་དུ་མཐོང་མོད།

ཚད་མ་སྡེ་བདུན་ཡིད་ཀྱི་མུན་སེལ། 337
དགག་སྒྲུབ་རྒྱས་པར་འདིར་མ་བྲིས་སོ།།
བདུན་པ་གཅིག་དང་ཐ་དད་ལ། གཅིག་གི་མཚན་ཉིད། སོ་སོ་མ་ཡིན་པའི་ཆོས། ཐ་དད་
ཀྱི་མཚན་ཉིད། སོ་སོ། གཅིག་ལ་དབྱེ་ན་གཉིས་ལས། རྫས་གཅིག་གི་མཚན་ཉིད། ངོ་བོ་སོ་སོ་མ་
ཡིན་པར་སྐྱེས་པ། དཔེར་ན་བྱས་མི་རྟག་ལྟ་བུའོ། །ལྡོག་པ་གཅིག་གི་མཚན་ཉིད། རང་ལྡོག་སོ་སོ་
མ་ཡིན་པའི་ཆོས། དཔེར་ན། བྱས་པ་དང་བྱས་པ་ལྟ་བུའོ། །ཐ་དད་ལ་དབྱེ་ན་གཉིས་ལས། རྫས་ཐ་
དད་ཀྱི་མཚན་ཉིད། ངོ་བོ་སོ་སོར་སྐྱེས་པ། ལྡོག་པ་ཐ་དད་ཀྱི་མཚན་ཉིད། རང་ལྡོག་སོ་སོ། དཔེ་
རིམ་བཞིན། ཀ་བུམ་ལྟ་བུ་དང་། བྱས་མི་རྟག་ལྟ་བུའོ། །རྫས་གཅིག་ལ་གཅིག་གིས་ཁྱབ་མ་ཁྱབ་
སོགས་གོང་དུ་རྒྱས་པར་བཤད་ཟིན་ཏོ༎
བརྒྱད་པ་མཚན་མཚོན་ལ། མཚོན་བྱའི་མཚན་ཉིད། རྣམ་པར་གཞག་བྱ་ཆོས་གསུམ་
ཚང་བ། ཆོས་གསུམ་ནི། སྤྱིར་མཚོན་བྱ་ཡིན་པ། རང་གི་མཚན་ཉིད་ལས་གཞན་གྱི་མཚོན་བྱ་
མ་ཡིན་པ། མཚན་གཞི་ལ་སྲིད་པ། མཚན་ཉིད་ཀྱི་མཚན་ཉིད། རྣམ་པར་འཇོག་བྱེད་ཆོས་གསུམ་
ཚང་བ། ཆོས་གསུམ་ནི། སྤྱིར་མཚན་ཉིད་ཡིན་པ། རང་གི་མཚོན་བྱ་གཅིག་པོ་དེ་ལས་གཞན་གྱི་
མཚན་ཉིད་མ་ཡིན་པ། མཚན་གཞི་ལ་སྲིད་པའོ། །དབྱེ་ན། རིགས་མི་མཐུན་སེལ་བའི་མཚན་ཉིད་
དང༌། ལོག་རྟོག་སེལ་བའི་མཚན་ཉིད་གཉིས། ལོག་རྟོག་སེལ་ཚུལ་སོགས་གོང་དུ་བཤད་ཟིན་
ཏོ། །མཚན་གཞིའི་མཚན་ཉིད་ནི། མཚན་ཉིད་ཀྱི་སྐབས་སུ་བབ་པའི་མཚོན་བྱ་མཚོན་པའི་གཞིར་
གྱུར་པ། མཚོན་བྱ་སོགས་འདི་དག་གི་རྣམ་པར་བཞག་པ་ལ་རྒྱ་ཆེར་བཤད་དུ་ཡོད་ཀྱང༌། སྤྲོས་པ་
ཧ་ཅང་རྒྱ་ཆེ་བས་འདིར་མ་བྲིས་ཀྱི། ལོགས་སུ་བཤད་པར་བྱའོ༎
དགུ་པ་དུས་གསུམ་ལ། ཁ་ཅིག །འདས་པའི་མཚན་ཉིད། སྐྱེས་ལ་འགགས་པ་ཞེས་དང༌།
མ་འོངས་པའི་མཚན་ཉིད། རྒྱུ་ཡོད་ལ་མ་སྐྱེས་པ། ད་ལྟར་བའི་མཚན་ཉིད། སྐྱེས་ལ་མ་འགགས་པ་
ཞེས་སྨྲ་བ་ནི་མི་འཐད་དེ། འདས་པ་ཆོས་ཅན། ཁྱོད་ཡིན་ན་བྱས་པ་ཡིན་པར་ཐལ། ཁྱོད་ཡིན་ན་
སྐྱེས་པ་ཡིན་པའི་ཕྱིར། མ་འོངས་པ་ཆོས་ཅན། ཁྱོད་ཡིན་ན་འབྲས་བུ་ཡིན་དགོས་པར་ཐལ། ཁྱོད་
ཡིན་ན་ཁྱོད་ཀྱི་རྒྱུ་ཡོད་དགོས་པའི་ཕྱིར། དེ་གཉིས་གའི་རྟགས་དངོས། འདོད་ན། དངོས་པོ་ཡིན་
པར་ཐལ་ལོ། །ཁ་ཅིག །འདས་པའི་མཚན་ཉིད་སྔར་ཡོད་དང༌། མ་འོངས་པའི་མཚན་ཉིད་ཕྱིས་

338 མཁས་གྲུབ་རྗེའི་གསུང་འབུམ་ག་པ།
འབྱུང་དུ་ཁས་ལེན་པ་ལ་ནི། ད་ལྟར་བ་མི་སྲིད་པར་ཐལ་ལོ། །ཁ་ཅིག །ཁ་སང་མཚན་གཞི། དེ་རིང་
ལ་ལྟོས་ཏེ་འདས་པར་མཚོན། དེ་རིང་ལ་ལྟོས་ཏེ་སྐྱེས་ལ་འགགས་པ། ཞེས་སོགས་སུ་ཁས་ལེན་
པ་ལ་ནི། དེ་རིང་ཁ་སང་ལ་ལྟོས་ཏེ་མ་སྐྱེས་པ་དང༌། དེ་རིང་ལ་ལྟོས་ཏེ་སྐྱེས་པ་དང༌། སང་ཉིན་
ལ་ལྟོས་ཏེ་འགགས་པ་སོགས་སུ་ཁས་ལེན་དགོས་པས། འགལ་བ་འབའ་ཞིག་འདུ་བར་འགྱུར་
རོ། །དེས་ན་རང་ལུགས་ནི། འདས་པའི་མཚན་ཉིད། ཞིག་པ། ད་ལྟར་བའི་མཚན་ཉིད། སྐྱེས་པ།
མ་འོངས་པའི་མཚན་ཉིད། མ་སྐྱེས་པ། དང་པོ་ནི། དཔེར་ན། རྫ་བུམ་གྱི་ཞིག་པ་ལྟ་བུའོ། །གཉིས་
པ་ནི། བུམ་པ་ལྟ་བུའོ། །གསུམ་པ་ནི། མྱུ་གུ་མ་སྐྱེས་པའི་ཆ་ལྟ་བུའོ། །ཤེས་པ་ཡུལ་ལ་ཇི་ལྟར་
འཇུག་པའི་ཚུལ་བཤད་ཟིན་ཏོ༎ ༎
༈ གང་ཞིག་སྔོན་སྤྱད་རབ་དཀར་ལས་ཀྱི་བདུད་རྩིས་བྲན་པའི་ཙནྡན་གྲིབ་བསིལ་ཡལ་
གའི་ཁྱོན་ཡངས་དྲི་བསུང་ཅན། །ས་གཞི་དག་ལ་ལེགས་བཤད་ག་པུར་ཐིགས་པ་འགོད་ཅིང་
ལུགས་ངན་ཚ་བའི་སྲོག་དག་ལེན་པར་བྱེད་པ་བཞིན། །རྨོངས་པའི་འཇོ་སྒེག་ན་ཆུང་དག་གི་
རྩེ་དགས་གཏོང་བས་རྒྱ་མཚོའི་གོས་ཅན་ཆུ་གཏེར་སྐ་རགས་གཡོ་ཞིང་འདར། །ས་སྲུངས་སྐྱེ་
བོའི་གདུང་བ་འཕྲོག་བྱེད་དུས་ཀྱི་མཐར་ཡང་དགེ་ལེགས་ལྗོན་པའི་བློ་གྲོས་འདོད་དགུ་ཅི་ཡང་
སྟེར། །རྣམ་པར་དཔྱོད་པའི་མིག་གཉིས་རབ་ཡངས་བདེ་གཤེགས་བསྟན་པ་རིན་ཆེན་རི་བོའི་
འབབ་སྟེགས་གནས་ལ་མངོན་དགའ་ཞིང༌། །དགག་སྒྲུབ་གཤོག་རྩེའི་ཕྲེང་བ་རྒྱ་ཆེན་ཅུང་ཟད་
བསྐྱོད་པས་ཕྱོགས་ཀྱི་འཁོར་ལོ་རྒོད་པའི་སྒྲ་ལྡན་འཐོར་རླུང་གིས། །གཞུང་ལུགས་ངན་པའི་
ཆུ་གཏེར་མཐའ་དག་ཀུན་ནས་འཁྲུག་ཅིང་གཟི་བརྗིད་སེར་སྐྱས་ཤེས་བྱའི་ནམ་མཁའ་མ་ལུས་
འགེངས། །དཔལ་ལྡན་འཇིགས་མེད་འདབ་བཟང་དབང་པོ་མཁས་རློམ་ལག་འགྲོ་བྱེ་བའི་མངལ་
དག་དྲན་པའི་མོད་ལ་ལྟུང་བར་བྱེད། །ཁོ་བོའི་བློ་གྲོས་ནོར་བུ་ཆུ་ཤེལ་དྲི་མེད་ལས་གྲུབ་ཆོས་
ཀུན་གསལ་བའི་བ་གམ་མངོན་དགའ་གཞལ་མེད་ཁང་། །རྣམ་དག་རིགས་པའི་རྒྱུད་མངས་
སྒྲ་ལྡན་ཡིད་འོང་སྙན་སྒྲོགས་སྒྲུབ་དང་སུན་འབྱིན་རོལ་བས་རྩེ་བའི་གླུ་ལྡན་པ། །གྲགས་པའི་
གཞུང་ལུགས་གསར་པར་འོངས་པའི་དུས་སྟོན་དུས་ནི་གྲུབ་པའི་སླད་དུ་ཁ་བའི་འཇིག་རྟེན་ལི་
ཁྲི་ཡི། །རྡུལ་བཀོད་ཉིན་མོ་རབ་ཏུ་རྩོམ་པའི་མཚམས་ཀྱི་ཉི་འོད་དཔལ་དང་ལྡན་རྣམས་སྒྲོགས་

ཚད་མ་སྡེ་བདུན་ཡིད་ཀྱི་མུན་སེལ། 339
པར་བྱེད་པ་མ་ཡིན་ནམ། །གང་གི་ལེགས་བཤད་གསལ་བའི་མེ་ལོང་གིས། །དངོས་ཀུན་ཤེས་
བྱའི་དེ་ཉིད་སྟོན་སྙམ་ནས། །དགེ་ལེགས་མྱུ་གུའི་རྩོམ་པ་ལེན་པ་ན། །ཆོས་ཀུན་སྐྱེངས་ཏེ་འདར་
བར་མ་གྱུར་ཏམ། །གཞུང་ལུགས་འབུམ་ཕྲག་དུ་མའི་རྩེ་དགའི་གནས། །འཕྲོག་བྱེད་རིགས་པའི་
མིག་སྟོང་ལྡན་པའི་རྟེན། །བདག་བློའི་རིན་ཆེན་རི་བོའི་ཁུར་བཟོད་པའི། །རྒྱ་མཚོའི་གོས་ཅན་
འདི་ཡང་སྐལ་བ་བཟང༌། །ཐུབ་པའི་བརྟུལ་ཞུགས་དྲི་མེད་གོས་གྱོན་ཅིང་། །ལེགས་བཤད་བདུད་
རྩིས་བྱུགས་པའི་བཞིན་རས་ཅན། །ཚོགས་ཀྱི་ནང་དུ་མཁས་པ་དགའ་བའི་གཏམ། །འཛུམ་པའི་
མདངས་ཀྱིས་གསལ་བར་བྱེད་པ་གང༌། །དེ་ཡི་གདོང་ལ་གང་གི་མིག་བཀོད་པའི། །བློ་གསལ་དེ་
དག་ཚིམ་པར་འགྱུར་བ་ཡིན། །དེ་ཉིད་མཐོང་བའི་རིགས་པའི་མིག་བྲལ་ཅིང༌། །གཞུང་དོན་འབྱེད་
པའི་བློ་ཡི་མཐུ་མེད་ཀྱང་། །ཟེར་སྒྲོས་ཟློས་པས་བླུན་པོ་མགུ་བྱེད་པའི། །ཟློས་གར་མཁན་དག་
ངལ་བར་མ་གྱུར་ཏམ། །རིགས་པའི་ལམ་དུ་ངལ་བ་མ་བྱས་ཤིང༌། །ཤིང་རྟ་ཆེན་པོའི་སྲོལ་བཟང་
མ་མཐོང་ཡང༌། །བློ་གྲོས་ཆུང་ངུ་ཚིག་གིས་ཁེངས་པ་ཡིས། །ལུང་ཙམ་སྐྱབས་སུ་འཛིན་པ་བླུན་
པོའི་ཕུལ། །ཐུབ་པའི་གསུང་རབ་རབ་འབྱམས་མ་མཐོང་ཞིང༌། །རང་གཞན་གྲུབ་མཐའི་གཏིང་
རྟོགས་མ་གྱུར་ཀྱང་། །རང་བཟོའི་གཏམ་ལ་སྙིང་སྟོབས་ལྷུར་ལེན་ཅིང༌། །རྙེད་དང་བཀུར་སྟིས་
སེམས་ཀྱི་གཡེན་སྤྱོས་པ། །ཟང་ཟིང་ཙམ་གྱིས་གདུལ་བྱའི་སེམས་འབྲིད་པའི། །བཤེས་གཉེན་དེ་
དག་རྒྱལ་བའི་བསྟན་པ་ལ། །རེ་ཤིག་ངལ་གསོ་བྱས་ན་གནོད་པ་ཆུང༌། །བདག་གི་འདིར་ནི་བློ་ཡི་
ཟླ་བ་ལེགས་བཤད་བདུད་རྩི་རབ་ཏུ་འཐུངས་པས་མྱོས་པའི་གདོང༌། །རྒྱ་ཆེན་ཤེས་བྱའི་མཛེས་མ་
དག་དང་ལྷན་ཅིག་འགྲོགས་པའི་སེན་མོ་ལྷུང་བའི་རྩེ་དགའ་ཡིས། །རིགས་ཚུལ་ཀུ་མུད་བཞད་པའི་
དཔལ་འབར་དེ་ཡི་དགེ་བས་བློ་གསལ་གཙུག་ཕུད་ལྡན་པའི་ཚོགས། །དགའ་བའི་མཇུག་སྒྲོ་རྒྱས་
པའི་གར་དང་མཉམ་དུ་འགྲན་པའི་ཐུབ་བསྟན་ཆུ་མཚོ་འཕེལ་གྱུར་ཅིག ། ༎
ཚད་མའི་བསྟན་བཅོས་སྡེ་བདུན་གྱི་རྒྱན་ཡིད་ཀྱི་མུན་སེལ་ཞེས་བྱ་བ་འདི་ནི། གངས་
རིའི་ཁྲོད་ཀྱི་ཤིང་རྟ་ཆེན་པོ་རྒྱལ་བའི་རིང་ལུགས་པ་བླ་ན་མེད་པ་དཔལ་ལྡན་མཁས་པ་ཐམས་ཅད་
ཀྱི་གཙུག་གི་རྒྱན། དོན་གྱི་སླད་དུ་མཚན་ནས་སྨོས་ཏེ་རྗེ་བཙུན་དམ་པ་ཀུ་མཱ་ར་མ་ཏི་དང༌། ངུར་
སྨྲིག་གི་རྒྱལ་མཚན་འཆང་བ་རྣམས་ཀྱི་གཙུག་གི་ནོར་བུ་རྣམ་པར་དཀར་བའི་འཕྲིན་ལས་ཀྱིས་ས་

340 མཁས་གྲུབ་རྗེའི་གསུང་འབུམ་ག་པ།
ཡི་སྟེང་མ་ལུས་པ་ཁྱབ་པ། རྒྱལ་བ་རྣམས་ཀྱི་དམ་པའི་ཆོས་མ་ལུས་པ་རྒྱལ་བ་ཉིད་ཀྱི་དགོངས་པ་
ཇི་ལྟ་བ་བཞིན་དུ་འཛིན་པ་ལ་ཟླ་དང་བྲལ་བའི་ཐམས་ཅད་མཁྱེན་པ་བློ་བཟང་གྲགས་པའི་དཔལ་
ལ་སོགས་པ་རྗེ་བཙུན་དམ་པ་ཐུགས་རྗེ་ཆེན་པོ་དང་ལྡན་པ་རྣམས་ཀྱི་ཞབས་ཀྱི་རྡུལ་སྤྱི་བོས་ལེན་
པ། རང་དང་གཞན་གྱི་གྲུབ་པའི་མཐའ་རྒྱ་མཚོ་ལྟ་བུའི་ཕ་རོལ་ཏུ་སོན་ཅིང༌། བདེ་བར་གཤེགས་
པའི་གསུང་རབ་མཐའ་དག་གི་དགོངས་དོན་ཚུལ་བཞིན་དུ་འབྱེད་པ་ལ་མི་འཇིགས་པའི་སྤོབས་པ་
དགེ་བ་ཅན། རིགས་པ་སྨྲ་བ་ཤཱཀྱའི་དགེ་སློང་དགེ་ལེགས་དཔལ་བཟང་པོ་ཞེས་བྱ་བས་གཙང་ཉང་
སྟོད་རིག་པའི་འབྱུང་གནས་ཀྱི་ས་ཡི་ཆ་ལྕང་ར་དཔལ་འབར་ལེགས་བཤད་སྒྲོག་པའི་ཚལ་ཞེས་
བྱ་བར་སྦྱར་བའོ། །འདིས་ཀྱང་རྒྱལ་བའི་བསྟན་པ་རིན་པོ་ཆེ་དར་ཞིང་རྒྱས་ལ་ཡུན་རིང་དུ་འགྲོ་
བའི་ཉེ